钦定古今图书集成/理学汇编/学行典/第201卷 > 董琮
## 钦定古今图书集成/理学汇编/学行典/第201卷 > 董琮

按《武进县志》：“董琮，字礼坤，祈壮乡人，性孝。明末群盗
纵横里闰，琮举家潜匿，祖母徐，年八十馀，为盗所获。
琮挺身出谓盗曰：‘祖母老而贫，幸释之。我有私藏，当
出以相奉’。盗信其言，释祖母，因令掘所藏处，无有。琮
曰：‘欲脱祖母耳，家贫安得有藏’？盗怒，将杀之。一盗曰：
‘孝孙也，杀之不祥’。”遂释。无何，父绅病，琮刺血投词于
神，愿以身代，刲股为羹进之，终不能愈。琮哀毁成病
卒。